રૂપાનો જન્મ ઉત્તરપ્રદેશના મુઝફ્ફરનગર પાસે થયો હતો. તે નાની હતી ત્યારે જ તેની માતાનું અવસાન થઈ ગયું હતું. તેનાં પિતાએ બીજાં લગ્ન કરી રહ્યાં હતાં. સાવકી માની આંખોમાં રૂપા કણાની જેમ ખૂંચતી હતી. એક દિવસ તેણે રૂપાને જાનથી મારી નાખવાનો નિર્ણય કર્યો અને તેના ઉપર એસિડ ફેંકી દીધો. હુમલા બાદ તે પોતાના કાકા પાસે ફરિદાબાદ જતી રહી. એસિડ હુમલાએ રૂપાનાં જીવનને ધરમૂળથી બદલી નાખ્યું. તે સૂનમૂન રહેવા લાગી અને રમવા-કૂદવાની ઉંમરમાં અસહ્ય દુઃખના સમુદ્રમાં ડૂબી ગઈ. તેને આ આઘાતમાંથી બહાર નીકળતા ખૂબ જ વાર લાગી. રૂપાના ઓપરેશનનો તમામ ખર્ચ તેના કાકાએ ભોગવ્યો હતો. રૂપાનું જીવન એક એસિડ હુમલાની પીડિતાની જેમ વીતતું રહ્યું. એક દિવસ તેનાં જીવનમાં નવો વળાંક આવ્યો. રૂપાને 'સ્ટોપ એસિડ એટેક કેમ્પેઇન' વિશે માહિતી મળી. સ્ટોપ એસિડ એટેક કેમ્પેઇનમાં જોડાયા બાદ રૂપાનાં જીવનમાં નવો ઉત્સાહ ઉભરાવા લાગ્યો, તેનાં સપનાંઓ ફરીથી જીવંત થઈ ગયાં. તે આગળ વધી ચૂકી હતી. કેમ્પેઇનમાં તેનું કાઉન્સેલિંગ થયું અને ટ્રેઇનિંગ કાર્યક્રમોમાં ભાગ લીધા બાદ એક નવી રૂપાનો જન્મ થયો. રૂપા હવે પીડિત નહોતી તે હવે ફાઇટર બની ગઈ હતી. સમયની સાથે રૂપાનો આત્મવિશ્વાસ વધતો ચાલ્યો અને કેમ્પેઇને તેના અદર રહેલી પ્રતિભાને ખીલવી દીધી. રૂપાએ સ્વાવલંબી બનવાનું સપનું જોયું અને તેને પૂરૂ કરવા માટે દિવસ-રાત મહેનત કરી. તે જાણતી હતી કે આર્થિક આઝાદી મળ્યા બાદ તેનામાં હિંમત આવી જશે. આત્મનિર્ભર થવા માટે તેણે સીવણની તાલિમ લીધી. તે દરમિયાન જ તેનામાં રહેલી ડિઝાઇનર સામે આવી. સીવણની તાલિમ દરમિયાન સ્ટોપ એસિડ કેમ્પેઇને રૂપાને એક ડિઝાઇનર બનવા માટે પ્રોત્સાહિત કરી. ત્યારબાદ રૂપાએ તેની પોતાની ડિઝાઇન તૈયાર કરી અને તેનું વ્યાવસાયિક ધોરણે ફોટોશૂટ કરવામાં આવ્યું. રૂપાની મહેનત અને ધગશ રંગ લાવવા લાગી. તેની બનાવેલી પહેલી ડિઝાઇન લોકોને પસંદ પડી અને તેની હિંમત વધવા લાગી. રૂપાએ પોતાની ફેશન બ્રાન્ડ તૈયાર કરી અને હવે તે 'રૂપા ક્રિએશન્સ'ના નામે પોતાનાં કપડાં તૈયાર કરીને બજારમાં વેચી રહી છે.